**ELŐTERJESZTÉS**

**Körmend város Önkormányzata Képviselő-testülete 2014. augusztus 28-i ülésére**

**Tárgy:** KEOP pályázat végrehajtása miatt közszolgáltatási szerződés megkötése Régióhő Kft-vel

Tisztelt Képviselő-testület!

Németh István ügyvezető arról tájékoztatott bennünket, hogy a nyertes KEOP pályázat okán követelményként írták elő azt, hogy a Régióhő Kft. rendelkezzék közszolgáltatási szerződéssel az általa nyújtott szolgáltatás vonatkozásában.

Mindezen követelmény értelmezése esetünkben nehézkes, mivel a Kft. a három Önkormányzat tulajdonában álló gazdasági társaság, így a cégjog szabályai szerint működik. Működését jogszabályi keretek jelölik ki, mely jogszabály ad felhatalmazást az Önkormányzatoknak is arra, hogy bizonyos –a felhatalmazás keretébe tartozó – tárgykörökben szabályozást állapítsanak meg, ennek módja azonban helyi rendeletalkotás és nem közszolgáltatási szerződés megkötése.

Ettől függetlenül azonban beterjesztünk egy szerződés szöveget a Képviselő-testület elé, amely keretet ad tulajdonképpen a cég és az Önkormányzatok viszonyának. A szerződésben még előfordulhat kisebb módosítás, pontosítás, amely kötelezettségvállalással nem jár a tulajdonos Önkormányzatoknak, de a KEOP pályázati kiíráshoz jobban igazodik.

Kérem a tisztelt Képviselő-testületet, hogy a KEOP pályázat végrehajtását segítve döntsön a határozati javaslat felől.

**HATÁROZATI JAVASLAT**

Körmend város Önkormányzata Képviselő-testülete a Régióhő Kft-vel kötendő közszolgáltatási szerződést a melléklet szerint jóváhagyja, egyúttal felhatalmazza a jegyzőt arra, hogy amennyiben szükséges, a szerződést a –KEOP pályázati útmutatóval, támogatási szerződéssel való további megfelelés érdekében – egészítse ki a társönkormányzatok jegyzőivel történt egyeztetést követően.

Körmend, 2014. augusztus 22.

Felelős: jegyző szerződéskötésért

Határidő: 30 nap szerződéskötésre

**Bebes István**

**polgármester**